text: Ide: Gå tur på Lillebæltsbro
  13 december 2012 kl. 12.28
  En spadseretur oven på den gamle Lillebæltbro skal trække turister til området. Ideen er fostret i et samarbejde mellem de tre kommuner omkring Lillebælt og 61 private partnere.
  Regionsrådet og Syddansk Vækstforum støtter projektet med cirka 8 millioner kroner. Det skal gøre området ved Lillebælt mere attraktivt for turister - og dermed skabe arbejdspladser. Kommunerne Middelfart, Fredericia og Kolding vil sammen med 61 private partnere vil udbrede budskabet om, at der er meget, som kan appellere til turisterne.
  - Vi tror på, at turisme-erhvervet i området er et erhverv, hvor der er mulighed for at skabe vækst og arbejdspladser, siger regionsrådsformand Carl Holst (V) til P4 Trekanten.
  - Vi må ikke lave det samme forskellige steder. Det skal være noget nyt. Der er noget unikt omkring natur, klatring på den gamle Lillebæltsbro og andre ting ved Lillebælt, som vi tror kan være turistpotentiale, siger Carl Holst.
  Projektet hedder "Destination Lillebælt".
  